泊采石登蛾眉亭蛾眉山爲雲靄所蔽
作者：袁說友
朝代：宋

paragraphs: 平生山水緣，所閲輒相偶。
尋幽半江浙，領擥如益友。
我聞姑孰下，二梁山對守。
兩娥顰黛遠，久落詩人手。
今行適未到，夢寐念殊久。
今朝古亭上，四望一無有。
風嵐暝四合，雲沙漲江口。
渺渺天際間，了不辨妍醜。
登臨漫連日，所得竟何取。
嗟予山澤姿，林泉賸奔走。
歲晚憶蛾眉，欲見事還否。
人間遇不遇，難以智力誘。
墜樓人不見，舉案情何厚。
何如對此山，遠拂雙眉柳。
風檣明日上，相期後牛首。
天浄楚江寒，黄昏一杯酒。